**Az újrahasználható csomagolószer bérleti rendszerének szabályairól szóló
533/2013. (XII. 30.) Korm. rendeletben meghatározott engedélyezési eljárással kapcsolatos tájékoztatás**

Az engedélykérelmet a Pest Vármegyei Kormányhivatal Országos Környezetvédelmi, Természetvédelmi és Hulladékgazdálkodási Főosztályának (a továbbiakban: Kormányhivatal) kell benyújtani az újrahasználható csomagolószer bérleti rendszerének szabályairól szóló 533/2013. (XII. 30.) Korm. rendeletben (a továbbiakban:
533/2013. (XII. 30.) Korm. rendelet) meghatározott adattartalommal.

A környezetvédelmi és természetvédelmi hatósági eljárások igazgatási szolgáltatási díjairól szóló 14/2015. (III. 31.) FM rendelet (a továbbiakban: DíjR.) 2. § (1) bekezdése szerint:

„*Igazgatási szolgáltatási díjat (a továbbiakban: díj) kell fizetni az 1-4. mellékletben meghatározott eljárásokért.”*

A DíjR. 1. mellékletének 13.2. alpontjában található az újrahasználható csomagolószer bérleti rendszerének engedélyezése, mint igazgatási szolgáltatási díjköteles eljárás.
A DíjR. értelmében az **igazgatási szolgáltatási díj mértéke 120.000 Ft.**

Az igazgatási szolgáltatási díjat a Kormányhivatal Magyar Államkincstárnál vezetett 10023002-00335728-00000000 előirányzat felhasználási számlájára kell megfizetni.

Az 533/2013. (XII. 30.) Korm. rendelet 3. §-a szerint:

*„A bérleti rendszer üzemeltetését az* ***országos környezetvédelmi hatóság*** *annak a belföldön vagy külföldön nyilvántartásba vett, a polgári perrendtartásról szóló törvényben meghatározott gazdálkodó szervezet kérelemére* ***engedélyezi****:*

*a) amelynek jegyzett tőkéje legalább 25 millió forint vagy annak megfelelő összegű deviza, amely esetében a jegyzett tőke forintra történő átszámításához a kérelemnek az országos környezetvédelmi hatósághoz történő benyújtása napján érvényes, a Magyar Nemzeti Bank által közzétett deviza-középárfolyamot kell figyelembe venni;*

*b) amely olyan nyilvántartási, bizonylati rendszert alkalmaz, hogy annak alapján a bérletes csomagolószerek mennyiségi számbavétele, az azokat fizikailag birtokló személyek neve, címe, adószáma az egyes bérletes csomagolószer-fajták tekintetében külön-külön, folyamatosan, naprakészen ellenőrizhető;*

*c) amelynek az állami adó- és vámhatóság felé nincs vám- vagy adótartozása, kivéve, ha arra részletfizetést vagy fizetési halasztást engedélyeztek, továbbá amely nyilatkozik arról, hogy egyéb köztartozása sem áll fenn;*

*d) amely nem áll csőd-, felszámolási vagy végelszámolási, kényszertörlési eljárás alatt;*

*e) amely a bérleti rendszer üzemeltetésének nyilvántartásba vételét követő évtől független könyvvizsgáló által hitelesített (auditált) beszámolóval rendelkezik;*

*f) amely a bérleti rendszerhez történő csatlakozást mindazok számára biztosítja, akik az általános szerződési feltételekben meghatározott feltételeknek megfelelnek.”*

Fentiek értelmében a Kormányhivatal annak a belföldön vagy külföldön nyilvántartásba vett, a polgári perrendtartásról szóló törvényben meghatározott gazdálkodó szervezetnek engedélyezi a bérleti rendszer üzemeltetését, **aki megfelel az 533/2013. Korm. rendelet
3. §-ában foglalt követelményeknek**.

Az 533/2013. (XII. 30.) Korm. rendelet 4. §-a szerint:

*„(1)* ***A kérelemnek a következő adatokat kell tartalmaznia****:*

*a) a kérelmező nevét, székhelyét, levelezési címét, adószámát, ügyintézőjének nevét és telefonszámát;*

*b) képviselet esetén a képviselő vagy pénzügyi képviselő nevét, székhelyét, levelezési címét, adószámát;*

*c) a csomagolószereknek az újrahasználható csomagolószerek nyilvántartásába történő felvételére vonatkozó, a környezetvédelmi termékdíjról szóló törvényben meghatározott kérelmet, vagy az országos környezetvédelmi hatóság által kiadott nyilvántartási számot, ha a csomagolószer a bérleti rendszer engedélyezését megelőzően az újrahasználható csomagolószerek nyilvántartásába már felvételre került; valamint*

*d) a csomagolószer megnevezését, típusazonosító jelét.*

*(2) A kérelemhez csatolni kell:*

*a) a 3. § a) pontjában meghatározott jegyzett tőke rendelkezésre állását bizonyító okiratot,*

*b) a kérelmező cégszerűen aláírt nyilatkozatát a fennálló vám- vagy adótartozásról, egyéb köztartozásról,*

*c) a kérelmező cégszerűen aláírt nyilatkozatát, amely szerint vállalja, hogy a regisztrált bérleti rendszer üzemeltetésének nyilvántartásba vételét követő évtől a beszámolóját független könyvvizsgáló által hitelesíttetni (auditáltatni) fogja, és*

*d) a regisztrált bérleti rendszer működési üzletszabályzatának tervezetét, ideértve az általános szerződési feltételeket is (ha az nem magyar nyelven íródott, úgy azok hiteles magyar nyelvű fordítását).”*

Az engedélykérelem **tartalmi elemeit**, illetőleg a kérelemhez **csatolandó egyéb okiratokat**, mellékleteket **az 533/2013. (XII. 30.) Korm. rendelet 4. §-a tartalmazza**.

**Az engedélykérelem benyújtását segítő adatlap az alábbi oldalon érhető el:**

<https://kormanyhivatalok.hu/medianezet/41467>